text: Speedwaylegenden Ole Olsen gør fodboldstadion klar til speedway
  06 juni 2017 kl. 15.24
  Det er den tidligere speedwaykører Ole Olsen, der hælder jord på banen og gør Casa Arena klar til speedway. 
  Den danske speedwaylegende Ole Olsen er i disse dage i gang med at forvandle Casa Arena i Horsens til en speedwaybane. Anledningen er, at verdens bedste speedwaykørere den 24. juni rykker ind i arenaen til Kjærgaard Danish FIM Speedway Grand Prix for at kæmpe om VM-titlen.
  Ole Olsen, der har vundet hele 21 VM-medaljer, er indehaver af firmaet Speed Sport, der bygger speedwaybaner. For at græsset i Horsens bliver klar til speedway kræver det dog, at Ole Olsen og hans mænd hælder hele 3500 ton belægning på banen. Men så er banen også helt klar.
  - Den intimitet, vi kan få herinde, er helt fantastisk. Her i Horsens er tribunerne bygget lidt op, og det betyder, tilskuerne kan komme meget tæt på, fortæller Ole Olsen om banen.
  Ole Olsen og firmaet er kun i den indledende fase af ombygningen, og øverst kan du se, hvordan det ser ud.
  